Súradnice: 49°24′51″S 18°33′08″V﻿ / ﻿49,414167°S 18,552222°V﻿ / 49.414167; 18.552222

**Korňa** je obec na Slovensku v okrese Čadca.

Polohopis
---------

Malebná dedina je situovaná v Beskydách, v geomorfologickom celku Turzovská vrchovina. Nachádza sa severozápadne od mesta Turzovka na súradniciach 18°32'10" východnej dĺžky, 48°24'42" severnej šírky, v nadmorskej výške 559 m n. m. (stred obce). Leží v blízkosti hraníc s Českom a Poľskom. Obcou preteká potok Kornianka, do ktorého sa postupne vlievajú potoky Marcovský potok sprava, Sobčákov potok a Dáždený potok zľava. Najbližšia okolitá obec je Klokočov.

Podnebie
--------

Je typické pre tento kraj - relatívne chladné so značným ročným úhrnom zrážok. Občanom Slovenska obec zostala v pamäti počas zimy 2005/2006 pre extrémne vysokú snehovú nádielku, keď armáda ťažkou technikou uvoľňovala cesty.

Členenie
--------

Korňa sa administratívne rozdeľuje na dve časti - Nižná Korňa (po obecný úrad) a Vyšná Korňa. Jemnejšie členenie jednotlivých častí je zvykové alebo pomenované podľa pôvodných majiteľov/osadníkov danej usadlosti/osady - napr. U Šopčoka, U Jendriskov, U Gajdoší, U Ďurkáči, U Zelenkov, Hrtúsov, Dubačí, Sobčákov, Marcov, Majtánov, Jančíkovci, Galuščákovci, U Varmusa, U Chrapa, U Študenta a pod. Centrum obce je na osi Obecný úrad - Kostol, kde sa súčasne nachádzajú aj predajne, penzióny a pod.

Reč, ľudia, zvyklosti
---------------------

Nárečie tunajších občanov tvorí zmes výrazov zo slovenčiny, češtiny, poľštiny a sčasti aj reči drotárov - tzv. krpoštiny. Tak je možno nájsť v hovorovej reči introdukované výrazy ako kapka (cukrík) a iné. Prízvuk je takisto ojedinelý - vplyv už spomenutých jazykov okolitých národov. Ľudia sú dobrosrdeční a pohostinní. V kultúre je taktiež bohatá.

Stavby, architektúra, zaujímavosti, turizmus
--------------------------------------------

Ropný prameň
Za povšimnutie stoja oba kostoly - pôvodný drevený, ako aj veľmi moderný nový kostol z roku 1994; drevený kostol dnes slúži ako pastoračné centrum. Originálne obydlia tvorili drevenice, ktoré v súčasnosti sú už na ústupe. Pôvodnú drevenú krčmu rozobrali a umiestnili v skanzene vo Vychylovke, kde naďalej slúži svojmu pôvodnému účelu.

Miestnou prírodnou zaujímavosťou je isto aj Korniansky ropný prameň, najvyššie položeným stredoeurópskym samovoľným výtokom ropy zo zeme. Občania používali vytečenú ropu na svietenie, jeden muž si údajne náterom z nej zakonzervoval svoju drevenicu; nikdy mu nezhnila, ale zato zhorela. Korňa sa stala známou aj vďaka pútnickému miestu zvanému Živčák (niektorí to volajú aj Živčáková, katastrálne sa však nachádza už na území Turzovky), kde došlo v roku 1958 k údajnému niekoľkonásobnému zjaveniu Panny Márie lesníkovi Matúšovi Lašutovi a iným zjaveniam i niektorým iným obyvateľom. Ročne tam putujú tisíce ľudí, podľa povery má aj voda – vyvierajúca na onom, predtým inak suchom mieste – pozoruhodné účinky; púte sú organizované miestnymi farníkmi, v kaplnke na Hore Živčáková sú konané sväté omše. V súčasnosti sa približne 500 m od pôvodnej kaplnky používa nový chrám pre tritisíc veriacich, ktorý bol posvätený v októbri 2015. Súčasťou bude aj exercično-rekreačné zariadenia pre kňazov i veriacich.

Jedna z prístupových ciest na Živčák vedie práve cez Korňu, povedľa nového kostola a cintorína; výstup na horu je lemovaný krížovou cestou. Korňa vzhľadom na obkolesenie obce horami zo všetkých strán je vyhľadávanou destináciou pre turistov, rajom hubárov a taktiež zberačov lesných plodov, mnoho razy nemilosrdne drancujúcich miestne lesy. Obec má veľmi sľubnú perspektívu ďalšieho rozvoja agroturizmu. Teší sa obľube ľudí z okolitých aj vzdialenejších miest a štátov, ktorí investujú v tejto lokalite do chát, chalúp a domov.

### Sedem divov Korne

Podľa knihy Javorníky - Moravsko-sliezske Beskydy od vydavateľstva DAJAMA má Korňa svojich sedem divov:

1. Kaplnka Panny Márie Kráľovnej Pokoja na Živčákovej
2. 3 upravené pramene
3. Krížová cesta na Živčákovú
4. Nový kostol
5. Veterný mlyn
6. Lipa na Vígľaši
7. Korniansky ropný prameň

Hospodárstvo a zamestnanosť
---------------------------

V minulosti chudobný kraj, mnoho občanov využilo rôzne príležitosti a odsťahovali sa trvalo alebo dočasne do cudziny. Bolo to tak napr. v dvadsiatych rokoch minulého storočia do USA, alebo po II. svetovej vojne do oblasti Sudet, Krnov a pod. Predchádzajúci režim tiež neprial tomuto regiónu v akomkoľvek rozvoji, zámerne nevytváral pracovné miesta v obci ani širšom okolí. Dôvod bol celkom jednoduchý - ľudia tvorili personálnu/ pracovnú rezervu hlavne pre priemyselnú severnú Moravu, menej pre Žilinu. Ľudia preto sú zvyknutí odchádzať za prácou ďalej z domu. Významní podnikatelia zamestnávajúci výrazný počet pracujúcich (ovplyvniteľný súčasnú úroveň nezamestnanosti) sa tu zatiaľ nenachádzajú. Rozvíja sa agroturistika, možno tu nájsť čoraz viacej turistických ubytovní, penziónov, a podobne.

Doprava
-------

Vzhľadom na členitosť terénu je obec dostupná len pre cestnú dopravu; prístupná je od spojnice Turzovka - Klokočov. Smerom od Makova je možný prístup cez osadu Kelčov, avšak malá časť cesty (rádovo stovky metrov) je zjazdná len terénnym automobilom s vyššou svetlou výškou podvozku. Do obce chodí autobusový spoj z Turzovky s napojením na železničnú spojnicu, trať Turzovka - Čadca - Žilina.

Dejiny
------

Do roku 1954 bola súčasťou Turzovky, ktorá pred získaním štatútu mesta bola najväčšou obcou v bývalom Československu. Súčasná Korňa vznikla spojením osád Nižná a Vyšná Korňa.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  Korňa. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.
5. ↑   *Pútnické miesto - Hora Živčák* [online]. E- Kysuce, [cit. 2011-09-27]. Dostupné online. Archivované 2013-06-17 z originálu.
6. ↑  HAŽÍKOVÁ, Iveta. *Výstavbu chrámu na Živčákovej môžu spomaliť peniaze* [online]. sme.sk, 21.5.2010, [cit. 2011-09-27]. Dostupné online.
7. ↑   *Fotografia mlyna* [online].. Dostupné online.

| * z
* d
* u
Obce okresu Čadca (3 + 20) |
| --- |
| Mestá | 
* Čadca
* Krásno nad Kysucou
* Turzovka

 |
| Ostatné obce | 
* Čierne
* Dlhá nad Kysucou
* Dunajov
* Klokočov
* Klubina
* Korňa
* Makov
* Nová Bystrica
* Olešná
* Oščadnica
* Podvysoká
* Radôstka
* Raková
* Skalité
* Stará Bystrica
* Staškov
* Svrčinovec
* Vysoká nad Kysucou
* Zákopčie
* Zborov nad Bystricou

 |